Heidi Tjugum

Heidi Marie Tjugum (født 5. september 1973 i Drammen) norsk tidligere håndballmålvakt som fikk 175 landskamper for Norge.

Biografi 
Hun vokste opp på Skoger, trente fram til 15-årsalderen også turn i tillegg til håndball. Hun spilte i starten høyrekant, men ble senere målvakt. Hun startet sin håndballkarriere i Åssiden da hun var ti år gammel, senere spilte hun for Glassverket, ble 17 år gammel hentet til Bækkelagets Sportsklub. Dette ble hennes gjennombrudd, og sammen BSK ble hun seriemester to ganger, cupmester en gang og sluttspillmester to ganger.

Tjugum debuterte med landslaget 18. februar 1992 i Bodø, mot Korea. Samme år hadde hun også sin internasjonale mesterskapsdebut, og vant sølv i Sommer-OL 1992 i Barcelona, etter finaletap mot Sør-Korea. Da Cecilie Leganger la opp i 1996 fikk Tjugum mer spilletid, og fikk mer ansvar. Det ble 4.-plass i VM 1995 og sølv i EM 1996 i Danmark. Her ble hun også valgt inn på mesterskapets all star team som beste målvakt. Senere ble det 4.-plass i OL i 1996, og sølv i VM 1997 i Tyskland.

Våren 1997 forlot Tjugum Bækkelaget, i likhet med flere andre, og gikk til danske Viborg. Her spilte også Danmarks landslagskeeper Susanne Munk Lauritsen. Her gjorde hun det godt, og fikk mer spilletid enn Lauritsen, og var samtidig førstevalget på landslaget. 3 uker før EM 1998 gjorde imidlertid Leganger comeback på landslaget, noe som ga Tjugum konkurranse. De to norske målvaktene stod annenhver kamp i EM, og Tjugum storspilte i finalen mot Danmark, der Norge vant 24-16. Tjugum reddet 25 av 41 danske skudd i finalen.

I 1999 var det VM i Norge og Danmark, og igjen stilte Tjugum og Leganger i mål. Tjugum fikk ikke spille i finalen mot Frankrike, men stod hele semifinalen mot Østerrike, bortsett fra to straffer som Leganger kom inn og reddet. Arrangørjuryen kåret Tjugum til kampens beste spiller.

I OL 2000 i Sydney vant Norge alle kampene fram til semifinalen, der de tapte for Ungarn. Det ble likevel bronsemedalje etter seier mot Sør-Korea. Tjugum ble i denne turneringen valgt inn på all star teamet, sammen med Kjersti Grini. Siden EM 2000 i Romania gikk bare to måneder etter OL, valgte hun å ikke delta der. Hun deltok heller ikke i VM 2001 i Italia. Hun hadde avtalt med Marit Breivik å stille opp dersom Leganger ble skadet, men dette inntraff ikke. Tjugum spilte derfor ikke i dette VM'et.

Året etter, i 2002, var det EM i Danmark. Tjugum gjorde da comeback i EM-kvalifiseringen, og særlig siden Leganger skadet seg i den første kvalifiseringskampen fikk Tjugum en viktig rolle. De andre målvaktene i kvalifiseringen var Mimi Kopperud Slevigen og Katrine Lunde. I semifinalen holdt Tjugum buret rent i 21 minutter mot Frankrike. Norge tapte finalen mot Danmark.

Hun spilte for Viborg i til sammen 6 år, fra 1997 til 2003. Her vant hun til sammen 4 danske mesterskap, og en seier i Europacupen. I 2003 sluttet imidlertid Ulrik Wilbek som trener, og Tjugum vendte tilbake til Norge. Hun skrev en toårskontrakt med Nordstrand.

Hennes siste internasjonale mesterskap ble VM i 2003 i Kroatia. Her ble det imidlertid ingen medalje, men 6.-plass etter tap 27-26 mot Spania i kampen om 5.-plassen. To år etter, i 2005, la hun opp etter seier i sluttspillet med Nordstrand.

Hun har etter spillerkarrieren vært trener for Gjøvik/Vardal i 2005/06.

Heidi Tjugum gjorde comeback for nyopprykkede Storhamar i eliteserien 2007/2008, og laget vant overraskende bronsemedaljer i opprykkssesongen. I november 2008 spilte hun sin siste kamp på toppnivå, Tjugum ga Storhamar beskjed i januar 2009 at hun hadde blitt gravid og ville legge opp. 30. juli 2009 fødte hun en datter.

I 2015 ble hun valgt til styremedlem i Norges Håndballforbund.

Annet 
 Var høsten 1997 programleder for konkurranseprogrammet Superstars på TV3.
 Jobber i Kreftforeningen, avdeling Hamar, som fysioterapeut.
 Verv i Utøverkomiteen NIF/NOK
 Verv Athletes Comitée i IHF
 Verv i Faggruppe for Onkologisk fysioterapi og Lymfødembehandling

Meritter 
Landslag:
 Sølvmedalje i Barcelona Sommer-OL 1992.
 Sølvmedalje i Danmark Håndball-EM 1996.
 Sølvmedalje i Tyskland Håndball-VM 1997.
 Gullmedalje i Nederland Håndball-EM 1998.
 Gullmedalje i Norge Håndball-VM 1999.
 Bronsemedalje i Sydney Sommer-OL 2000.
 Sølvmedalje i Danmark Håndball-EM 2002.
 4.-plass OL i Atlanta 1996
 4.-plass VM Østerrike/Ungarn 1995
 All Star Team Selection – 1996, 2000

Klubblag:
 Bækkelagets SK:
 Seriemester 1991/92, 94/95
 Norgesmester 1991
 Viborg HK:
 Dansk Mester – Danmarksturneringen: 1999, 2000, 2001, 2002
 Vinner Europacup – 1999
 Champions League finalist – 2001
 Nordstrand:
 Seriemester 2003/2004
 Leipzig:
 Cupmester 2007
 Storhamar:
 Bronsemedalje 2008

Referanser

Eksterne lenker 
 
 Spillerprofil hos dagbladet.no
 Profil på Europamester.dk

Fødsler i 1973
Personer fra Drammen kommune
Norske håndballspillere
Håndballmålvakter
Verdensmestere i håndball
Europamestere i håndball
Olympiske sølvmedaljevinnere for Norge
Olympiske bronsemedaljevinnere for Norge
Medaljevinnere under Sommer-OL 1992
Deltakere for Norge under Sommer-OL 1992
Håndballspillere under Sommer-OL 1992
Deltakere for Norge under Sommer-OL 1996
Håndballspillere under Sommer-OL 1996
Medaljevinnere under Sommer-OL 2000
Deltakere for Norge under Sommer-OL 2000
Håndballspillere under Sommer-OL 2000
Håndballspillere for Bækkelaget SK
Håndballspillere for Viborg HK
Håndballspillere for Nordstrand IF
Håndballspillere for Storhamar Håndball
Olympiske medaljevinnere i håndball
Spillere i Håndball-VM 1995 for kvinner
Spillere i Håndball-VM 1997 for kvinner
Spillere i Håndball-VM 1999 for kvinner
Spillere i Håndball-VM 2003 for kvinner
Spillere i Håndball-EM 1996 for kvinner
Spillere i Håndball-EM 1998 for kvinner
Spillere i Håndball-EM 2002 for kvinner